## Marciano Gómez anuncia que la Conselleria destinarà 20 milions d’euros a la reforma integral de l’edifici de Huerto Sogueros

*** El conseller s’ha reunit amb l’alcaldessa de Castelló de la Plana i s’ha compromés a estudiar la seua proposta per a oferir assistència sanitària en la Marjaleria, entre altres assumptes abordats
* El titular de Sanitat ha reiterat que el consultori auxiliar del Grau romandrà obert, oferint assistència als pacients assignats
* Set empreses opten a la redacció del projecte i direcció d’obra del nou Hospital General de Castelló, l’adjudicació del qual es preveu per a la pròxima tardor**

El conseller de Sanitat, Marciano Gómez, s’ha reunit amb l’alcaldessa de Castelló de la Plana, Begoña Carrasco, en la seu de la Conselleria, per a abordar temes relacionats amb l’atenció sanitària de la ciutat de Castelló de la Plana.

Durant la trobada, el conseller ha traslladat a l’alcaldessa la previsió del seu departament d’executar una reforma integral de l’edifici de Huerto Sogueros, que actualment alberga les instal·lacions del Centre de Salut Nou d’Octubre i del Centre d’Especialitats Jaume I, així com el Punt d’Atenció Continuada (PAC) Trullols i la Direcció Territorial de la Conselleria de Sanitat a Castelló.

El conseller ha informat que, en estos moments, està ja en estudi la licitació del projecte de l’obra amb una inversió prevista de 20 milions d’euros, que permetrà renovar totes les instal·lacions i ampliar l’oferta assistencial, al guanyar espai amb el trasllat a un altre emplaçament de la Direcció Territorial.

**El Consultori del Grau continuarà oferint atenció als pacients assignats**

D’altra banda, Marciano Gómez s’ha compromés amb Begoña Carrasco a estudiar la seua proposta per a oferir assistència sanitària a la Marjaleria, i ha reiterat que el consultori auxiliar del Grau, situat en el carrer Churruca, romandrà obert per a l’atenció sanitària als seus pacients assignats.

En este sentit, ha explicat que la Conselleria ha ampliat el nombre de consultes d’atenció primària en el districte marítim de la ciutat de Castelló de la Plana, gràcies a una nova distribució del mapa sanitari i l’increment de recursos mèdics, l’objectiu dels quals és millorar l’accessibilitat a les consultes mèdiques dels prop de 20.000 veïns del Grau. De fet, les quotes assignades a cada facultatiu s’han establit per davall de la mitjana fixada per la Conselleria.

La reestructuració del mapa sanitari ha suposat una nova distribució de la població entre el consultori auxiliar, que té ara tres consultes mèdiques i el centre de salut integrat, que oferix ja nou consultes mèdiques. Així, el CSI guanya dos nous facultatius, un que es desplaça des del consultori del carrer Churruca per resolució del procés de consolidació d’ocupació relativa a l’OPO de 2017, i un altre de nova creació, gràcies a l’esforç d’esta conselleria per augmentar els servicis. A més, el CSI compta amb tres consultes de pediatria.

El conseller ha afirmat que esta actuació “suposa una millora per a la ciutadania d’este districte, amb l’augment del nombre de consultes i la suma d’un nou facultatiu de medicina familiar, conservant la resta de recursos amb els quals ja comptaven i mantenint obert el consultori auxiliar del carrer Churruca per a oferir atenció a la població assignada”.

**Nou Hospital General de Castelló**

Finalment, Marciano Gómez també ha informat l’alcaldessa de Castelló de la Plana sobre l’evolució de la licitació de la redacció del projecte i la direcció d’obra del nou Hospital General, procés al qual han concorregut un total de set empreses amb una adjudicació prevista per a la pròxima tardor.

Fecha: 13/06/2025